1989-ൽ അവിഭക്ത സമസ്തയുടെ സെക്രട്ടറിമാരായിരുന്ന ഇ.കെ. അബൂബക്കർ മുസ്‌ലിയാർ, കാന്തപുരം എ.പി. അബൂബക്കർ മുസ്‌ലിയാർ എന്നിവരുടെ നേതൃത്വത്തിൽ സമസ്ത കേരള ജംഇയ്യത്തുൽ ഉലമ സംഘടനാതലത്തിൽ രണ്ടു വിഭാഗമായി പിളർന്നു. ഈ പിളർപ്പാണ് സമസ്തയെ ഇരു ശാക്തിക ചേരികളാക്കി മാറ്റിയത്. എസ്.വൈ.എസ്സിന്റെ വാർഷിക സമ്മേളനം എറണാകുളത്ത് നടത്തുന്നതുമായി ബന്ധപ്പെട്ട തർക്കങ്ങളായിരുന്നു പിളർപ്പിന് കാരണം. മുസ്ലിം ലീഗ് ഈ സമ്മേളനത്തിന് എതിരായിരുന്നു എന്നതിനാൽ തന്നെ സമസ്തയിലെ ലീഗിനോട് അനുഭാവം പുലർത്തുന്നവർ സമ്മേളനം ഒഴിവാക്കാൻ ആവശ്യപ്പെട്ടു. പ്രസ്തുത ആവശ്യം വക വെക്കാതെ സയ്യിദ് അബ്ദുർറഹ്മാൻ അൽ ബുഖാരി ഉള്ളാൾ, എ. പി. അബൂബക്കർ മുസ്‌ലിയാർ, എം.എ. അബ്‌ദുൽ ഖാദർ മുസ്‌ലിയാർ, ചിത്താരി കെ.പി. ഹംസ മുസ്‌ലിയാർ തുടങ്ങിയ സമസ്ത നേതാക്കളുടെ നേതൃത്വത്തിൽ എസ്.വൈ.എസ്സിന്റെ വാർഷിക സമ്മേളനം എറണാകുളത്ത് വെച്ച്നടത്തുകയാണുണ്ടായത്. ഇത് ലീഗിനോട് അനുഭാവമുള്ളവർക്ക് സമസ്ത നേതാക്കളുമായി അഭിപ്രായ വ്യത്യാസത്തിന് കാരണമായി. പിന്നീട് നടന്ന സമസ്ത മുശാവറ യോഗത്തിൽ "രാഷ്ട്രീയത്തിനൊത്ത് മതം പറയാൻ ഞങ്ങൾ തയ്യാറല്ലെ"ന്നും "ഏകനാണേലും സത്യത്തന്റെ ഭാഗത്തേ ഞങ്ങൾ നിൽക്കൂ" എന്നും പറഞ്ഞ് സയ്യിദ് അബ്ദുർറഹ്മാൻ അൽ ബുഖാരി ഉള്ളാൾ, എ. പി. അബൂബക്കർ മുസ്‌ലിയാർ എന്നിവരുടെ നേത്രത്തിൽ ഒരു കൂട്ടം പണ്ഡിതർ സമസ്ത മുശാവറ യോഗത്തിൽ നിന്ന്‌ ഇറങ്ങിപ്പോന്നു. മുസ്ലിം ലീഗുമായുള്ള രാഷ്ട്രീയ അടിമത്തം, ശരീയ വിവാദത്തിൽ പരിഷ്കർത്താക്കളോടൊപ്പം വേദി പങ്കിട്ടത് തുടങ്ങിയവ സ്ഥാപിത ലക്ഷ്യത്തിനു വിരുദ്ധമാണെന്നതായിരുന്നു വിഭാഗീയതയുടെ അടിസ്ഥാനം. എറണാകുളം സമ്മേളനത്തിനു ശേഷം സംഘടനാ വിരുദ്ധ നീക്കം നടത്തി എന്ന് ആരോപിച്ചു 1989 ഫെബ്രുവരി 18ന് മുശാവറ മെമ്പർമാരായിരുന്ന ഉള്ളാൾ കുഞ്ഞിക്കോയ തങ്ങൾ, കാന്തപുരം എ.പി. അബൂബക്കർ മുസ്‌ലിയാർ, എം.എ. അബ്‌ദുൽ ഖാദർ മുസ്‌ലിയാർ, പി.കെ മുഹ്യുദ്ദീൻ മുസ്‌ലിയാർ, ചിത്താരി കെ.പി. ഹംസ മുസ്‌ലിയാർ തുടങ്ങിയവരെ സംഘടനാ സ്ഥാനങ്ങളിൽ നിന്നും നീക്കിയതായി 1989 ഫെബ്രുവരി 19ന് ചേർന്ന സമസ്തയുടെ യോഗത്തിന് ശേഷം പത്രപ്രസ്താവന ഇറക്കി. എന്നാൽ ഇറങ്ങിപ്പോന്നവരെ പിന്നെ പുറത്താക്കി എന്ന് പ്രഖ്യാപിക്കുകയായിരുന്നു എന്നാണ് എപി വിഭാഗം പറയുന്നത്. സമസ്തയിലെ വിദ്യാർത്ഥി വിഭാഗമായ എസ്.എസ്.എഫ്, എസ് വൈ എസ്, എസ്.ബി.എസ് എന്നീ പോഷക സംഘടനകൾ കാന്തപുരം വിഭാഗത്തോടൊപ്പം ചേർന്നപ്പോൾ സമസ്ത കേരള ജംഇയ്യത്തുൽ മുഅല്ലിമീൻ ഇകെ വിഭാഗത്തോടൊപ്പം നിന്നു. കൊടിയത്തൂർ "മുഹാബല വിഷയത്തിലും" ഇരു നിലപാടിൽ നിന്നതോടെ സമസ്ത ഇരു ചേരികളായി മാറുകയും തർക്കത്തിൽ ഏർപ്പെട്ടവരുടെ വിഭജിപ്പ് പൂർണ്ണമായി സാക്ഷാത്കരിക്കുകയും ചെയ്തു. തൊണ്ണൂറുകളിൽ എപി വിഭാഗം നേതാക്കളായ സയ്യിദ് അബ്ദുൽ റഹ്മാൻ ഉള്ളാൾ, എം.എ. അബ്ദുൽ ഖാദർ മുസ്‌ലിയാർ, എ. പി. അബൂബക്കർ മുസ്‌ലിയാർ, ചിത്താരി കെ.പി. ഹംസ മുസ്‌ലിയാർ എന്നിവരുടെ നേതൃത്വത്തിൽ എപി വിഭാഗം സമസ്തയുടെ ദേശീയ രൂപമായ അഖിലേന്ത്യാ സുന്നി ജംഇയ്യത്തുൽ ഉലമ രൂപീകരിച്ചു. കാന്തപുരം നേതൃത്വം കൊടുക്കുന്ന വിഭാഗം എപി സുന്നികൾ എന്നും 1989ന് ശേഷം ഇ.കെ. അബൂബക്കർ മുസ്‌ലിയാർ നേതൃത്വം കൊടുത്തിരുന്ന വിഭാഗത്തെ ഇകെ സുന്നികൾ എന്നും വിശേഷിപ്പിക്കപ്പെട്ടു പോരുന്നു.

സ്ഥാപനം
സമ്മേളനങ്ങൾ
പേരും രൂപീകരണ പശ്ചാത്തലവും
1989